Урок 18: “Я і мае справы. На пошце”.

**МЭТА:** фарміраванне ўмення адказваць на пытанне, карыстаючыся словамі самога пытання і выкарыстоўваючы новую лексіку па тэме.

**ЗАДАЧЫ:** вучыць асэнсавана ўспрымаць тэкст на слых на аснове твора “Настачка”, чытаць словы, якія графічна не адрозніваюцца ў рускай і беларускай мовах, правільна вымаўляць асаблівыя гукі беларускай мовы; садзейнічаць запамінанню лексікі на тэму “На пошце”; паўтараць лексіку па тэмах “Школьныя рэчы”, “Адзенне і абутак”, “Прадукты”; развіваць фанематычны слых, памяць; спрыяць выхаванню ветлівых паводзін на пошце, павагу да сталых людзей.

**АБСТАЛЯВАННЕ:** вучэбны дапаможнік, газета, часопіс, паштоўка, канверт, ліст, скрынка-пасылка, выявы прадметаў (дадатак 2), індывідуальныя карткі (дадаткі 1, 3), прэзентацыя.

Ход урока

I. АРГАНІЗАЦЫЙНЫ ЭТАП.

Настаўнік.

Дзінь-дзінь-дзінь —

Звініць званок.

Дзеці, добры дзень.

Пачынаецца ўрок.

Давайце ўспомнім верш, які мы вучылі на мінулым уроку.

*Вучні хорам паўтараюць:*

Вучні.

Лялька Зіна сніла ў сне:

Леў катаўся на асле.

А мядзведзік на арэлях

Салаўіныя чуў трэлі.

Калі будзеш у магазіне

І ўбачыш на вітрыне

Мішку, ляльку, льва, асла,

Успомні правілы ты два:

“Не крычы ў краме!”,

“Не чапай тавар рукамі!”.

**Настаўнік.** Каб добра вучыцца, вучням на ўроку трэба спаць, як цацкам у магазіне?

Слухайце ўважліва, адказвайце правільна, запамінайце добра.

II. ЭТАП АКТУАЛІЗАЦЫІ СУБ’ЕКТЫЎНАГА ВОПЫТУ ВУЧНЯЎ.

*У кожнага вучня на парце ляжыць картка (дадатак 1).*

**Настаўнік.** Дзе жылі цацкі? *(У магазіне.)*

Як па-другому сказаць “магазін”? *(“Крама”.)*

А “вялікі магазін”? *(“Гандлёвы цэнтр”.)*

Адкуль ідуць дзяўчынкі? *(З гандлёвага цэнтра.)*

Каб купіць што-небудзь у гандлёвым цэнтры, што трэба мець? *(Грошы.)*

Каб здагадацца, як завуць дзяўчынак, трэба палічыць, колькі грошай засталося ў кожнай.

У Лары — 1 рубель, у Марты — 7 рублёў, у Аксаны — 3 рублі.

Запішыце імёны дзяўчынак.

*Настаўнік называе пакупкі Марты, а вучні ў квадраціку з пакупкай малююць чырвоны кружок. Марта купіла: фарбы, крэйду, сшытак, вокладку, пэндзлік, гузік, рукавічкі, шкарпэткі, бульбу.*

*Алоўкам сіняга колеру адзначаюць пакупкі Лары: цыбулю, цукеркі, гадзіннік, ляльку, люстэрка, ручнік, насоўку.*

*Алоўкам зялёнага колеру пазначаюць пакупкі Аксаны: абрус, кветку, паперу, рыдлёўку, пальчаткі, шалік, алоўкі.*

**Настаўнік.** Малюнак якога тавару застаўся? *(Паштоўкі.)*

Для чаго патрэбна паштоўка? *(Павіншаваць са святам.)*

Зараз мы часта шлём электронныя паштоўкі з дапамогай тэлефона.

А куды трэба ісці, каб даслаць папяровую паштоўку?

*Настаўнік дэманструе паштоўку (пажадана з канвертам) (слайд 1).*

Мэтавызначэнне

**Настаўнік.** На ўроку мы пазнаёмімся з новымі словамі, якія дапамогуць расказаць пра справы на пошце.

III. ЭТАП ЗАСВАЕННЯ НОВЫХ ВЕДАЎ І СПОСАБАЎ ДЗЕЙНАСЦІ.

Знаёмства з лексікай на тэму “На пошце”

*Настаўнік дэманструе газету, часопіс, канверт, паштоўку, ліст, пасылку (слайд 2), называе гэтыя прадметы на беларускай мове. Вучні паўтараюць новыя словы.*

**Настаўнік.** Праверым, як вы запомнілі словы. Я буду падымаць прадметы ці паказваць на слайдзе *(слайды 3–6)*, а называць яго на беларускай мове будуць тыя вучні, пра каго я буду гаварыць: хлопчыкі, дзяўчынкі (першы рад); хто сёння ў кашулі, хто сёння ў спадніцы (другі рад); хто нарадзіўся зімой, у каго на адзенні гузікі, хто прыйшоў у чаравіках (трэці рад). *(Спосаб выбару групы вучняў любы — у залежнасці ад задумы настаўніка і падрыхтаванасці класа.)*

Як называюць чалавека, які прыносіць нам часопісы, газеты, лісты, пасылкі?

IV. ЭТАП ЗАМАЦАВАННЯ ВЕДАЎ І ЎМЕННЯЎ.

Работа з вучэбным дапаможнікам (заданне 2, с. 44)

**Настаўнік.** Разгледзьце малюнкі. Што вы бачыце на ўсіх чатырох малюнках? *(Паштовыя скрыні.)*

Дзе яны вісяць? *(У доме, пад’ездзе.)*

На якім малюнку вы бачыце паштальёна? Пакажыце.

Што паштальён апусціў у паштовую скрыню?

Што дастае з паштовай скрыні тата?

Чаго дачакалася бабуля?

Што атрымала дзяўчынка?

Прачытайце першае пытанне. *(Выклікаецца вучань, які дае поўны адказ, карыстаючыся словамі пытання.)* Другое пытанне. Трэцяе.

*Арганізуецца работа ў парах.*

*Вучань з першага варыянта чытае свайму суседу пытанне, і сусед дае поўны адказ. Потым вучні мяняюцца ролямі.*

**Настаўнік.** Назавіце прадметы ўнізе старонкі. Прадметы розныя, а слова адно. На першым малюнку ліст чаго? *(Паперы.)*

Адкуль другі ліст? *(З дрэва.)*

Адкуль трэці ліст? *(З канверта.)*

Можна самім наведаць пошту. Для чаго?

Работа з вучэбным дапаможнікам (заданне 1, с. 44)

**Настаўнік.** Для чаго прыйшла на пошту жанчына? Што сказала жанчына, каб даслаць (атрымаць) пасылку? Што ёй кажа супрацоўнік пошты?

Для чаго прыйшла на пошту дзяўчынка? Што яна гаворыць? Што адказвае супрацоўнік пошты?

*Дыялог разыгрываецца каля дошкі (потым — у парах) з выкарыстаннем рэчаў, падрыхтаваных настаўнікам, ці малюнкаў (дадатак 2).*

Прыём “Хуткі адказ”

*Настаўнік раздае кожнаму вучню малюнак (дадатак 2).*

**Настаўнік.** Прапаную вам успомніць словы, звязаныя з поштай. Калі вы чуеце назву прадмета на вашым малюнку, то хутка падымаецеся са свайго месца і гучна паўтараеце назву.

*Далей вучні мяняюцца карткамі са сваім суседам па парце, а настаўнік зноў называе прадметы. Пасля кожны першакласнік мяняецца з аднакласнікам, што сядзіць за ім. Настаўнік працягвае называць прадметы.*

*Вучні зноў мяняюцца малюнкамі з суседам па парце. Настаўнік мяняе ўмову: паказвае прадмет ці малюнак на слайдах 2–6, а вучні, у якіх назвы такіх прадметаў, падымаюцца і называюць іх. (Дадатак 2.) (Слайды 7–41.)*

**Настаўнік.** Падыміцеся, у каго на картках сустрэліся кветкі.

*Выбягаюць да дошкі тыя вучні, у каго на малюнку ёсць скрынкі. Гэта і паштовыя скрынкі, і скрынкі-пасылкі, і скрынкі-падарункі ў зайца на паштоўцы.*

*Выбягае вучань, у каго на малюнку ёсць бусел.*

*Настаўнік дэманструе арэлі. Выбягае да дошкі той вучань, у каго ёсць назва гэтага прадмета, і той, у каго часопіс, дзе напісана “на арэлях мая”.*

*Выбягаюць вучні, у каго на малюнках узгадваецца зіма і зімовыя святы.*

**Настаўнік.** Якое свята мы адзначаем зімой?

*Выбягае той, у каго ёсць на малюнку ручнік.*

*Выбягаюць вучні, у каго на картцы ўспамінаецца прафесія настаўніка (часопіс “Матуліна сонейка”, прафесія настаўнік і “Настаўніцкая газета”).*

*Выбягае да дошкі той, у каго на картцы ёсць лён.*

*Выбягаюць вучні, у каго на малюнку ёсць каласкі.*

**Настаўнік.** Гэтыя расліны адным словам называюцца “збожжа”. Паўтарыце.

*Калі вучні выбеглі да дошкі, вяртацца на месца можна прапаноўваць не адразу ўсім, а, напрыклад, спачатку тым, у каго паштоўкі, потым — часопісы, потым — лісты (у залежнасці ад малюнкаў, з якімі вучні апынуліся ля дошкі, і пры наяўнасці часу).*

Падрыхтоўка да ўспрымання тэксту на слых

**Настаўнік.** Хто прыносіць паштоўкі, газеты, лісты і часопісы нам дамоў?

Работа з вучэбным дапаможнікам (заданне 3, с. 45)

**Настаўнік.** Пакажыце на малюнку паштальёна. Што ляжыць у яго ў сумцы?

Дзе адбываецца дзеянне апавядання — у горадзе ці ў вёсцы?

Пакажыце паштовую скрыню.

Хто паклаў кветкі ў паштовую скрыню?

Як вы думаеце чаму?

Успрыманне твора на слых

**Настаўнік.** Паслухайце апавяданне “Настачка”. Праверым, ці так было на самай справе, як вы сказалі?

Праверка агульнага разумення тэксту

**Настаўнік.** Ці спадабалася вам Настачка? Чаму? *(Вучні чытаюць адпаведны сказ і ставяць перад ім лічбы.) (Дадатак 3.)*

Што прынесла цётка Марына Настачцы? Знайдзіце і прачытайце сказ пра гэта. Пастаўце перад ім лічбу 1. Падкрэсіце правільны адказ.

Чаму дзяўчынка вырашыла дапамагчы паштальёну? Знайдзіце і прачытайце сказ. Пастаўце лічбу 2.

Як дапамагала Настачка? Прачытайце. Пастаўце лічбу 3.

Як назвала Настачку паштальён цётка Марына? *(Памочніцай.)*

Як пачалі называць Настачку ў пасёлку?

Ці падабалася гэта дзяўчынцы? Дакажыце. Прачытайце сказ. *(Яна вельмі ганарылася.)* Пастаўце лічбу 4.

Што паклала маленькая паштальёнка ў скрынку Ганны Сцяпанаўны? Прачытайце. Пастаўце лічбу 5.

Для чаго Настачка гэта зрабіла?

Кім працавала Ганна Сцяпанаўна?

Ці спадабаўся настаўніцы такі сюрпрыз? Прачытайце адпаведныя сказы. Пастаўце лічбу 6.

Прачытайце сказы ў правільным парадку. *(Праводзіцца франтальная работа, работа ў парах.)*

V. ЭТАП ПАДВЯДЗЕННЯ ВЫНІКАЎ ВУЧЭБНЫХ ЗАНЯТКАЎ.

**Настаўнік.** Падводзім вынік урока. Куды мы завіталі на нашым уроку?

Якія новыя словы вы запомнілі? Назавіце адно аднаму ў парах гэтыя словы. Я буду паказваць прадметы, а вы — называць іх на беларускай мове. *(Настаўнік паказвае рэчы, што выкарыстоўваліся ў пачатку ўрока.)* У вас атрымалася ўспомніць патрэбныя словы? Значыць, мэта нашага ўрока дасягнутая.